
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	26 septembrie 2011

	Nr.
	27/371


R A P O R T

asupra propunerii legislative privind modificarea Legii nr.263/2010 privind sistemul unitar de pensii publice
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr.Plx 464 din 27 iunie 2011, pentru dezbaterea pe fond în procedură obişnuită, a propunerii legislative privind modificarea Legii nr.263/2010 privind sistemul unitar de pensii publice.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.326/21.03.2011)

· avizul negativ al Consiliului Economic şi Social (nr.852/25.03.2011)

· avizul negativ al Comisiei pentru buget, finanţe şi bănci (nr.329/15.09.2011)

· avizul negativ al Comisiei juridice, de disciplină şi imunităţi (nr.31/717/04.07.2011)

· avizul favorabil al Comisiei pentru egalitatea de şanse pentru femei şi bărbaţi (nr.34/4468/15.09.2011)

· punctul de vedere negativ al Guvernului (nr.1010/29.04.2011).
   Propunerea legislativă are ca obiect de reglementare modificarea art.53 alin.(3) al Legii nr.263/2010 privind sistemul unitar de pensii publice, astfel încât stagiul complet de cotizare pentru femei să se reducă la 33 ani.
Comisia propune Plenului Camerei Deputaţilor respingerea iniţiativei legislative întrucât utilizarea aceluiaşi stagiu de cotizare de 35 ani atât pentru femei cât şi pentru bărbaţi, aşa cum este prevăzut în prezent, asigură menţinerea egalităţii de tratament în ceea ce priveşte stabilirea pensiei şi calculul cuantumului acesteia.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 21 septembrie 2011 au participat, în conformitate cu prevederile art.55 din Regulamentul Camerei Deputaţilor, doamna Domnica Doina Pârcălabu, preşedintele Casei Naţionale de Pensii Publice. 
La lucrările comisiei au fost prezenţi 23 deputaţi, din totalul de 27 membri ai comisiei.

Raportul comisiei a fost adoptat cu majoritate de voturi (5 voturi împotrivă).

Propunerea legislativă a fost respinsă de Senat în şedinţa din 22 iunie 2011.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 
PREŞEDINTE,




SECRETAR,


Victor Paul Dobre

                  Kerekes Karoly

Şef serviciu Elena MESAROŞ
Întocmit,

Expert parlamentar Geta DOANĂ

